[dc]શિ[/dc]યાળાની ઋતુ એટલે વિરોધાભાસની ઋતુ ! શિયાળો એટલે તબિયત બનાવવાની ઋતુ ને શિયાળો એટલે તબિયત ઉતારવાની ઋતુ ! શિયાળો એટલે વહેલા ઊઠીને ચાલવાની કે દોડવાની ઋતુ ને શિયાળો ગોદડું ઓઢીને મોડે સુધી ઊંઘવાની ઋતુ ! શિયાળો એટલે જાણે, ફક્ત ને ફક્ત ખાવાની ઋતુ ! ને પછી, શિયાળો એટલે માંદા પડીને ફક્ત ને ફક્ત દવા ખાવાની ઋતુ. એમ તો, એક લાંબુ લિસ્ટ તૈયાર થાય એમ છે જો શિયાળા પર જ નજર માંડીને બેસી રહીએ તો. એટલે આજે તો શિયાળો જાણે કે ફક્ત ચાલવા માટે જ બન્યો હોય એવું માનીને આપણે ચાલવાની વાતો જ ચાલવા દઈશું.